b'\n_START_ARTICLE_\nCrkva Uznesenja Bla\xc5\xbeene Djevice Marije u Jajcu\n_START_SECTION_\nPovijest\n_START_PARAGRAPH_\nFranjevci su ovu crkvu i susjedni samostan po\xc4\x8deli graditi pod konac turske vladavine. Gradnja crkve zapo\xc4\x8dela je 1866. god. i ona je potrajala do sredine sedamdesetih godina. _NEWLINE_Crkva je podignuta zaslugom tada\xc5\xa1nje \xc5\xbeupnika Nikole Krili\xc4\x87a, blizu Kozlu\xc4\x8dkog mosta, na zaravni zvanoj Seli\xc5\xa1\xc4\x87e. Najprije je bila posve\xc4\x87ena Maloj Gospi (ro\xc4\x91enju Bla\xc5\xbeene Djevice Marije). Samostan se gradio od 1877. godine. Novosagra\xc4\x91ena crkva bila je jednostavna trobrodna bazilika, s dva niza stupova, korom i prezbiterijem. 1906. godine crkva Male Gospe, \xc4\x8dija je gradnja po\xc4\x8dela 1866., promijenjena je u crkvu Uznesenja Bla\xc5\xbeene Djevice Marije (Velikoj Gospi). _NEWLINE_God. 1911. nju je oslikao Marko Antonini. Na bo\xc4\x8dnim zidovima predstavio je scene iz \xc5\xbeivota Bla\xc5\xbeene Djevice Marije u 12 slika. U oltarnoj konhi naslikao je Marijino krunjenje, a iznad trijumfalnog luka veliki lik sv. Franje koji propovijeda okupljenom narodu, ponad koga se ocrtava jaja\xc4\x8dki krajolik. U kutovima su medaljoni s likovima svetaca. U crkvi se nalazio i sarkofag posljednjeg bosanskoga kralja Stjepana Toma\xc5\xa1evi\xc4\x87a._NEWLINE_God. 1969. u ovu su crkvu prenesene postaje kri\xc5\xbenoga puta iz crkve sv. Ante u Sarajevu. Njih je prethodno restaurirao Mirko \xc4\x8curi\xc4\x87. Crkva je izvana obnovljena 1973. god. i tom je prilikom na zvonik postavljen sat, a elektrificirana su i zvona - njih pet na broj. Oltarna menza je bila iz 1977. god. i izra\xc4\x91ena po nacrtu kipara Zdenka Grgi\xc4\x87a._NEWLINE_Za srpske okupacije znatno je razoren grad, uni\xc5\xa1tena ve\xc4\x87ina kulturnih spomenika i vjerskih objekata,, \xc5\xa1to nije zaobi\xc5\xa1lo ni crkvu ni samostan.  _NEWLINE_Crkvu Uznesenja BDM su sru\xc5\xa1ile do do temelja i ostala je hrpa ru\xc5\xa1evina. Crkvu su velikosrpski osvaja\xc4\x8di sru\xc5\xa1ili 1992., a vjernike protjerali. _NEWLINE_Grad su nakon tri godine srpske okupacije oslobodile snage HV i HVO. Stanovni\xc5\xa1tvo se vratilo u grad. Franjevci su se vratili me\xc4\x91u prvima. Pastoral se odvijao u te\xc5\xa1kim uvjetima, u prizemlju osnovne \xc5\xa1kole. Ondje su slavili svete mise i dijelili sakramente sljede\xc4\x87ih pet godina. Susjedni samostan obnavljao se ve\xc4\x87 od 1995. i obnova je trajala nekoliko godina, a crkva Uznesenja BDM \xc4\x8dekala je na obnovu nekoliko godina vi\xc5\xa1e. _NEWLINE_Na zahtjev op\xc4\x87inskih vlasti franjevci napu\xc5\xa1taju prostor \xc5\xa1kole i (2000.) preseljavaju u drvenu kapelicu koju su sagradili izme\xc4\x91u samostana i vjeronau\xc4\x8dne dvorane istovremeno razmi\xc5\xa1ljaju\xc4\x87i o gradnji nove crkve. Ve\xc4\x87 sljede\xc4\x87e godine zapo\xc4\x8dela je gradnja nove crkve po planu gosp. Zvonimira Krznari\xc4\x87a i Marijana Hr\xc5\xbei\xc4\x87a iz Zagreba. Temeljni kamen blagoslovio je 16. travnja 2001. godine banjolu\xc4\x8dki biskup mons. Franjo Komarica. Godine 2002. ure\xc4\x91ena je kripta za liturgijska slavlja a blagoslovljena 18. studenog dok se u isto vrijeme nastavlja gradnja crkve koja svoj kona\xc4\x8dni oblik dobiva u ljeto 2003. godine kada je pokrivena bakrom.'